C 520/32

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2021/C 520/13)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE A UNEI MODIFICĂRI STANDARD CARE VIZEAZĂ DOCUMENTUL UNIC

„Saint-Pourçain”

PDO-FR-A0586-AM03

Data comunicării: 26 octombrie 2021

DESCRIEREA ȘI JUSTIFICAREA MODIFICĂRII APROBATE

1. Codul geografic oficial

Lista comunelor care constituie arealul geografic a fost actualizată pe baza Codului geografic oficial.

Perimetrul arealului rămâne neschimbat.

Se modifică punctul 6 din documentul unic.

2. Soiurile de viță-de-vie

Soiul Sacy B a trecut de la categoria de soiuri complementare la categoria de soiuri principale. Această evoluție este însoțită de creșterea procentului posibil al acestui soi în amestecul de vinuri. Sacy B este un soi local din arealul geografic al denumirii. Această evoluție va consolida identitatea locală a vinurilor.

Documentul unic nu este afectat de această modificare.

3. Înălțimea frunzișului

În caietul de sarcini, se specifică faptul că înălțimea frunzișului ridicat pe spalier se măsoară după tăierea vârfurilor lăstarilor sau după înfășurarea corzilor.

Documentul unic nu este afectat de această modificare.

4. Irigarea

A fost adăugată posibilitatea irigării parcelelor viticole. Sarcina maximă pe parcelă se reduce în cazul parcelelor irigate.

Această modificare nu determină modificarea documentului unic.

5. Dispoziție privind agromediul

În caietul de sarcini, au fost adăugate următoarele dispoziții privind agromediul:

Înierbarea permanentă a marginilor parcelelor (capetele de rând și spațiile dintre parcele care nu sunt plantate sau cultivate) este obligatorie. Această obligație nu se aplică în cazul reabilitării capetelor de rând, în special ca urmare a eroziunii sau a unor fenomene meteorologice excepționale.

Această modificare permite să se țină seama mai bine de cerințele societale de reducere a utilizării produselor de protecție a plantelor, precum și de nevoile mediului.

Această modificare nu determină modificarea documentului unic.

6. Practici enologice

Interdicția privind posibilitatea de tratare termică a recoltei a fost eliminată.

Scopul este de a permite o mai bună extracție a taninurilor fine și de a evita astfel obținerea unor vinuri prea ușoare în anumiți ani în care condițiile de recoltare nu sunt optime.

Punctul 5.1 din documentul unic se modifică în consecință.

7. Data introducerii în circulație între antrepozitarii autorizați

Din capitolul 1 secțiunea IX punctul 4, se elimină litera (b), care se referă la data introducerii în circulație a vinurilor între antrepozitarii autorizați.

Această modificare nu implică nicio modificare a documentului unic.

8. Măsuri tranzitorii

Măsurile tranzitorii expirate au fost eliminate din caietul de sarcini.

Această modificare nu determină modificarea documentului unic.

9. Obligații legate de declarare

A fost efectuată o revizuire a obligațiilor de declarare, adăugându-se o declarație de renunțare la producție și declarația prealabilă tranzacției și retragerii, reformulându-se declarația de ambalare și retrăgându-se declarația de reînnoire a capetelor de rând și declarația de tăiere a mugurilor.

Această modificare nu determină modificarea documentului unic.

10. Punctele principale care trebuie să facă obiectul controlului

Capitolul 3 a fost revizuit pentru a se asigura consecvența în redactarea principalelor aspecte care trebuie controlate în caietele de sarcini din zona Val de Loire.

Documentul unic nu este afectat de modificare.

11. Referire la structura de control

Formularea trimiterii la structura de control a fost revizuită pentru ca aceasta să fie armonizată cu formularea din alte caiete de sarcini ale denumirilor de origine. Modificarea este doar de redactare.

Această modificare nu implică nicio modificare a documentului unic.

DOCUMENT UNIC

1. Denumirea (denumirile)

Saint-Pourçain

2. Tipul de indicație geografică:

DOP – Denumire de origine protejată

3. Categoriile de produse vitivinicole

1. Vin

4. Descrierea vinului (vinurilor)

SCURTĂ DESCRIERE TEXTUALĂ

Vinurile sunt liniștite și seci, albe, roșii și roze.

Tăria alcoolică naturală minimă este de 10,5 %.

În etapa de ambalare, conținutul de zaharuri fermentabile (glucoză + fructoză) este mai mic sau egal cu 4 g/l pentru vinurile albe și roze și mai mic sau egal cu 2 g/l pentru vinurile roșii.

Vinurile roșii destinate comercializării au un conținut de acid malic mai mic sau egal cu 0,3 g/l.

Vinurile roșii sunt fructate (cireșe, coacăze negre etc.), condimentate (piper, coriandru etc.) și au o structură taninoasă fină și delicată; vinurile roze sunt fructate, de culoare roz-somon; vinurile albe sunt proaspete și energice, cu arome de fructe cu pulpă albă, de fructe exotice, de citrice etc.

CARACTERISTICI ANALITICE GENERALE

Caracteristici analitice generale Tăria alcoolică totală maximă (în % din volum): Tăria alcoolică dobândită minimă (în % din volum) Aciditatea totală minimă: în miliechivalenți pe litru Aciditatea volatilă maximă (în miliechivalenți pe litru): Cantitatea totală maximă de dioxid de sulf (în miligrame pe litru)

5. Practici vitivinicole

5.1. Practici oenologice specifice

1. Practici oenologice

Practică oenologică specifică

După îmbogățire, vinurile nu depășesc o tărie alcoolică în volume totală de 12,5 %.

În afara dispozițiilor menționate mai sus, în ceea ce privește practicile oenologice, vinurile trebuie să respecte obligațiile prevăzute la nivelul Uniunii și în Codul rural și al pescuitului maritim.

2. Restricții

Restricție aplicabilă elaborării vinurilor

La elaborarea vinurilor roze, este interzisă utilizarea cărbunelui de uz oenologic, separat sau amestecat în preparate.

Utilizarea de bucăți de lemn este interzisă.

3. Practici de cultivare

Practică de cultivare

Vița-de-vie prezintă o densitate minimă de plantare de 4 000 de butuci la hectar, cu o distanță maximă între rânduri de 2,5 m.

Distanța dintre butucii de pe același rând este cuprinsă între 0,90 și 1,20 m.

Vița-de-vie este tăiată conform următoarele reguli:

— soiurile Gamay N și Pinot Noir N: tăiere mixtă (Guyot simplu sau dublu, „cordon de Royat”) cu maximum 12 ochi pe picior;

— soiurile Chardonnay B, Sacy B, Sauvignon B: tăiere mixtă (Guyot simplu sau dublu, „cordon de Royat”) cu maximum 14 ochi pe butuc.

Palisarea este obligatorie. Înălțimea frunzișului trebuie să respecte cerințele din caietul de sarcini.

5.2. Randamentul maxim

1. 66 de hectolitri la hectar

6. Arealul geografic delimitat

Recoltarea strugurilor, vinificarea și elaborarea vinurilor sunt realizate pe teritoriul următoarelor localități din departamentul Allier: Besson, Bransat, Bresnay, Cesset, Chantelle, Chareil-Cintrat, Châtel-de-Neuvre, Chemilly, Contigny, Deneuille-lès-Chantelle, Fleuriel, Fourilles, Louchy-Montfand, Meillard, Monetay-sur-Allier, Montord, Saint-Pourçain-sur-Sioule, Saulcet, Verneuil-en-Bourbonnais (listă întocmită pe baza Codului geografic oficial din anul 2020).

7. Soiul (soiurile) de struguri de vin principal(e)

Chardonnay B

Gamay N

Pinot Noir N

Sacy B

8. Descrierea legăturii (legăturilor)

Îngrijirea viței-de-vie și controlul productivității, împreună cu priceperea viticultorilor, evidențiază o legătură puternică între solurile brune, solurile puțin adânci sau solurile argilo-nisipoase de pe pantele și terasele cu pietriș din Val d’Allier și de pe valea râului Sioule, caracterizate de un comportament termic bun, rezerve moderate de apă și calitatea vinurilor:

— vinuri roșii fructate, condimentate, cu structură taninoasă fină și delicată;

— vinuri roze fructate, de culoare roz-somon;

— vinuri albe proaspete și energice, cu arome dominante de fructe.

Deschiderea la râul Allier a făcut posibilă transportarea vinurilor spre a fi comercializate la Paris, unde, în 1360, acestea sunt clasificate printr-o ordonanță regală drept vinuri de mare clasă („vins de grand prix”).

9. Alte condiții esențiale (ambalarea, etichetarea, alte cerințe)

Unitatea geografică mai restrânsă

Cadrul juridic:

Legislația națională

Tipul de condiție suplimentară:

Dispoziții suplimentare referitoare la etichetare

Descrierea condiției:

Pe etichetă, poate figura numele unei unități geografice mai restrânse, cu condiția:

a) să fie vorba despre un loc înscris în cadastru;

b) să figureze în declarația de recoltă.

Denumire suplimentară

CADRUL JURIDIC:

LEGISLAȚIA NAȚIONALĂ

TIPUL DE CONDIȚIE SUPLIMENTARĂ:

DISPOZIȚII SUPLIMENTARE REFERITOARE LA ETICHETARE

DESCRIEREA CONDIȚIEI:

Dimensiunile caracterelor cu care este înscrisă denumirea suplimentară „Val de Loire”, care poate veni în completarea denumirii de origine, nu depășesc, nici în înălțime, nici în lățime, două treimi din dimensiunea caracterelor care alcătuiesc denumirea de origine controlată.

Link către caietul de sarcini al produsului

http://info.agriculture.gouv.fr/gedei/site/bo-agri/document_administratif-3cec4b5b-5775-46ab-987f-9b17a1a53d41

(1) JO L 9, 11.1.2019, p. 2.